Изборна комисија за спровођење избора за чланове савета месних заједница, на основу Одлуке о месним заједницама на територији општине Нова Црња („Службени лист општине Нова Црња“, број 8/2019 и 22/20) и Решења о именовању изборне комисије за спровођење избора за чланове савета месних заједница у општини Нова Црња („Службени лист општине Нова Црња“, број 22/2020), на седници одржаној 19.10.2020. године, донела је

**П Р А В И Л Н И К**

**О РАДУ ИЗБОРНЕ КОМИСИЈЕ ЗА СПРОВОЂЕЊЕ ИЗБОРА**

**ЗА ЧЛАНОВE САВЕТА МЕСНИХ ЗАЈЕДНИЦА У ОПШТИНИ НОВА ЦРЊА**

**УВОДНЕ ОДРЕДБЕ**

**Члан 1.**

Овим Правилником уређују се начин рада и одлучивања Изборне комисије за спровођење избора за чланове савета месних заједница у општини Нова Црња (у даљем тексту: Изборна комисија), као и друга питања од значаја за рад Изборне комисије.

**Члан 2.**

Изборна комисија је именована решењем Скупштине општине у складу са Одлуком о месним заједницама на територији општине Нова Црња са задатком да се стара о законитости спровођења избора, одређује бирачка места, одређује бирачке одборе и именује њихове чланове, доноси Упутство за спровођење избора за чланове савета месних заједница, доноси Роковник за вршење изборних радњи у поступку избора за чланове савета месних заједница, прописује обрасце и организује техничке припреме за спворођење избора, програшава кандидатуре, утврђује облик и изглед гласачког листића, утврђује и објављује резултате избора за чланове савета месних заједница и врши и друге послове одређене законом, Статутом општине, Одлуком о месним заједницама на територији општине Нова Црња, и статутом месне заједнице.

**Члан 3.**

Седиште Изборне комисије је у седишту општине Нова Црња, ЈНА, број 110.

**Члан 4.**

Изборна комисија у свом раду користи печат и штамбиљ Скупштине опшитине Нова Црња.

**НАЧИН РАДА**

**Члан 5.**

Изборна комисија је самостална у свом раду и ради на основу закона, Статута општине Нова Црња, Одлуке о месним заједницама на територији општине Нова Црња („Службени лист општине Нова Црња”, број 8/2019 и 22/2020) и статута месних заједница у којима се обављају избори за чланове савета месне заједнице.

Рад Изборне комисије је јаван.

**Члан 6.**

Изборна комисија ради у седницама.

Седницу Изборне комисије сазива председник Изборне комисије на своју иницијативу или на иницијативу члана Изборне комисије. У случају спречености председника, седницу сазива заменик председника Изборне комисије.

**Члан 7.**

У раду Изборне комисије учествују: председник, секретар, чланови Изборне комисије и њихови заменици.

Секретар Изборне комисије учествује у раду Изборне комисије, али без права гласа.

Заменик председника Изборне комисије замењује председника у случају његове одсутности или спречености да учествује у раду Изборне комисије са истим правима као и председник.

Заменик председника Изборне комисије може да учествује у раду Изборне комисије и када седници председава председник Изборне комисије али се он тада не урачунава у кворум и не може да гласа.

**Члан 8.**

Позив за седницу Изборне комисије са предлогом дневног реда и одговарајућим материјалом упућује се члановима Изборне комисије по правилу у писаном облику, најкасније претходног дана пре дана одређеног за одржавање седнице.

Због хитности и рачунања рокова на сате, односно кратих рокова, седница се може сазвати

и телефоном или на други одговарајући начин, а дневни ред за ову седницу се може предложити на самој седници.

**Члан 9.**

Седницама Изборне комисије председава председник Изборне комисије, а у случају његове одсутности заменик председника Изборне комисије.

**Члан 10.**

На почетку седнице, председник утврђује да ли постоји кворум за одржавање седнице.

Ако председник Изборне комисије утврди да на почетку седнице или у току седнице не постоји кворум, седницу ће одложити, односно прекинути.

У случају одлагања, односно прекида седнице, председник Изборне комисије ће заказати нову седницу или наставак прекинуте седнице за одређени дан и сат, о чему се писмено или телефонским путем обавештавају само одсутни чланови.

**Члан 11**.

Пре преласка на дневни ред усваја се записник са претходне седнице. О примедбама на записник одлучује се без расправе.

Ако се примедба усвоји, врши се одговарајућа измена у записнику.

**Члан 12.**

Дневни ред седнице предлаже председник Изборне комисије.

Предложени дневни ред може бити измењен или допуњен по захтеву било ког члана Изборне комисије или заменика председника Изборне комисије.

**Члан 13.**

Изборна комисија ради и пуноважно одлучује ако на седници присуствује председник и секретар Изборне комисије или њихови заменици и половина чланова или заменика чланова Изборне комисије.

**Члан 14.**

О реду на седници стара се председник.

Председник Изборне комисије ће упозорити члана Изборне комисије ако својим понашањем нарушава ред на седници.

Ако члан Изборне комисије и после упозорења својим понашањем нарушава ред на седници, председник Изборне комисије га може удаљити са седнице.

**Члан 15.**

Нико не може да говори на седници пре него што затражи и добије реч од председника Изборне комисије.

Говорника може да опомене на ред или да га прекине у говору само председник Изборне комисије.

Председник се стара да говорника нико не омета у говору.

**Члан 16.**

Гласање на седници Изборне комисије је јавно.

Изборна комисија одлучује већином гласова присутних чланова и председника Изборне комисије.

Ако предлог да се донесе одлука не добије већину гласова, сматраће се да је предлог одлуке одбијен.

**Члан 17.**

На седници Изборне комисије води се записник о раду. Записник води секретар Изборне комисије или лице које секретар одреди.

Записник садржи главне податке о раду на седници, нарочито о предлозима о којима се

расправљало, са именима учесника у расправи, о одлукама и другим актима који су на седници донети, као и резултату гласања о појединим питањима.

Члан Изборне комисије који је на седници издвојио мишљење може да тражи да се битни делови његове изјаве унесу у записник.

**Члан 18.**

О састављању и чувању записника стара се секретар Изборне комисије.

Записник потписује председник Изборне комисије или заменик председника Изборне комисије, ако је он председавао на седници и секретар Изборне комисије.

Записник са седница Изборне комисије се чува трајно.

**Члан 19**.

Изборна комисија обезбеђује јавност рада давањем и саопштења средствима јавног информисања (штампа, радио). Саопштења за јавност даје председник Изборне комисије или заменик председника Изборне комисије, односно секретар ако га председник овласти.

**Члан 20.**

У остваривању својих задатака Изборна комисија сарађује са другим органима и организацијама.

**СРЕДСТВА ЗА РАД**

**Члан 21.**

Средства за рад Изборне комисије, гласачки материјал и друге трошкове спровођења избора обезбеђују се у Буџету општине Нова Црња.

**Члан 22.**

Изборна комисија има право на накнаду за рад у комисији.

Висина накнаде одређује се одлуком Изборне комисије.

**ЗАВРШНЕ ОДРЕДБЕ**

**Члан 23.**

Питања која се односе на рад Изборне комисије, а нису уређена овим Правилником, могу се уредити одлуком или закључком Изборне комисије у складу са одредбама позитивно законских прописа.

**Члан 24.**

Овај Правилник ступа на снагу даном објављивања у „Службеном листу општине Нова Црња “.

ИЗБОРНА КОМИСИЈА

ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА

У OПШТИНИ НОВА ЦРЊА

Број: II-013-18/20-1 ПРЕДСЕДНИК КОМИСИЈЕ

Дана: 19.10.2020. године Јасминa Томин

НОВА ЦРЊА